Jóhan Petur Poulsen skal í gongd við sítt fyrsta heila kappingarár sum høvuðsvenjari í bestu deildini. Hann skal standa á odda fyri at fáa ferð á ættarliðsskiftið hjá Víkingi. Tað sóust tekin um hetta í fjør, men Víkingur vísti eisini í steypakappingini, at liðið framvegis kann bjóða teimum bestu av, hóast liðið er yngri og meir lokalt enn í nógv ár. Hyggja vit eftir liðnum, sum spældi fyrsta venjingardystin í ár, so er talan eisini um lokalt og ungt lið. Víkingur móti Sjála 16.01 (4-4-1-1): Bárður á Reynatrøð-Signar á Brúnni, Gunnar Vatnhamar, Atli Gregersen, Bergur Gregersen-Andreas L. Olsen, Arnbjørn Svensson, Noah Mneney, Jákup Johansen-Sølvi Vatnhamar-Finnur Justinussen. Seinni komu hesir inn: Geza David Turi, Olaf Bárðarson, Martin K. Joensen, Bergur Poulsen og Aron J. Ellingsgaard. Av hesum 16 leikarunum eru bara fimm royndir leikarar eftir frá tíðini, har Víkingur regluliga vann antin føroyameistaraheitið ella løgmanssteypið. Nærum allir vóru eisini uppaldir í Víkingi. Hyggja eftir styrki Síðani kappingin endaði í fjør, so hevur Víkingur mist Elias Fagrá, Boga Reinert-Petersen og Elias Lervig. Til hópin er komin Bárður á Reynatrøð. -Vit hyggja eftir møguleikanum at styrkja hópin. Men fáa vit ongan leikara, so er tað eingin skaði, tí vit eru væl nøgdir við hópin sum er nú. Vit eru í gongd við eitt ættarliðsskiftið, men samstundis hava vit eina stammu av eldri leikarum við enn, so vit hava góðar vónir, sigur Jóhan Petur Poulsen. Uppá fyrispurning um, hvør er favorittur at vinna FM, so peikar hann á HB og KÍ. Bárður J. Hansen, sum er uttan sáttmála, og Filip Djordjevic úr ÍF eru báðir settir í samband við at koma aftur til Víking. Tað tykist sannlíkt við Bárði, men er kanska meira ivasamt við Filip, sum hevur sáttmála við ÍF og sum var í dystarhópinum hjá ÍF í fyrsta venjingardystinum í gjár. Víkingur endaði á 5. plássi í fjør í landskappingini 3. árið á rað. 228660.